Vititec kry nuwe hoof | Netwerk24
Vititec kry nuwe hoof
André van Wyk is op 1 Januarie as die nuwe uitvoerende hoof by Vititec aan­gestel.
Vititec is die toon­aangewende verskaffer van wingerd- en tafeldruifplantmateriaal aan die Suid-Afri­kaanse wynbedryf.
André was die afgelope vier jaar produksiebestuurder van die vrugteverpakkingsafdeling by Du Toit Vrugte. Hy was ook voorheen by die Suid-Afrikaanse Suid-Afrikaanse Tafeldruifbedryfsliggaam (Sati) as bestuurder van marktoegang en tegniese ondersteuning betrokke en diens­bestuurder vir die raad van toesig op die uitvoer van bederfbare produkte (PPECB).
André neem op 1 Maart amptelik die leisels by Nico Spreeth oor wat einde Februarie as Vititec se uitvoe­rende hoof uittree.
"Ek sien daarna uit om met die Vititec-span saam te werk en om selfs nog meer waarde tot die Suid-Afrikaanse wynbedryf toe te voeg deur die maatskappy se hoogstaande plantmateriaal en dienslewering," sê André.
"Moeilike tye, soos wat die wyn- en landboubedryf die afgelope paar jaar beleef het, is 'n katalisator vir nuwe uitvindsels en nuwe gefokusde denke – wat ek glo die bedryf selfs sterker sal maak."
Vititec is 'n filiaal van die wynbe­dryfliggaam Vinpro en in die Paarl gebaseer, met persele in Vredendal en Grondves buite Stellenbosch en ses kwekerypersele in die Clanwilliam- en Piketberg-omgewing.
Die maatskappy fokus nie net op die virusreiniging van wingerdplant­mate­riaal nie, maar ook op die ontwikkeling, vermeerdering en voorsiening van die geselekteerde wingerd- en wynkundige plantmateriaal aan die bedryf in die vorm van geënte wingerdstokke en wingerdplant­materiaal geskik vir enting.
Die maatskappy voorsien meer as 95% van die bostokplantmateriaal en nage­noeg 50% van die onderstokplant­materiaal aan die Suid-Afrikaanse wynbedryf.